# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0001/2014-19

Datum: 19. 04. 2018

## Z A P I S N I K

28. redne seje Občinskega sveta Občine Prevalje, ki je bila dne 19. aprila 2018, ob 17.00 uri, v sejni sobi Občine Prevalje, Trg 2a, Prevalje.

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/15) in 28. členom Poslovnika Občinskega sveta Občine Prevalje (Uradno glasilo slovenskih občin, št. 1/16 in 48/16) sklical župan dr. Matija TASIČ z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 28. redne seje.
3. Pregled in potrditev zapisnik 27. redne.
4. Predlog Sprememb in dopolnitev Odloka o občinskem podrobnem prostorskem načrtu »Račel - Log, območje F« – I. obravnava.
5. Predlog Odloka o pokopališkem redu na območju Občin Ravne na Koroškem in Prevalje – I. obravnava.
6. Predlog Odloka o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje – I. obravnava.
7. Zaključni račun proračuna Občine Prevalje za leto 2017.
8. Premoženjska bilanca Občine Prevalje na dan 31.12.2017.
9. Letno poročilo o delu Nadzornega odbora Občine Prevalje za leto 2017.
10. Poslovno in finančno poročilo za leto 2017 Osnovna šola Franja Goloba Prevalje.
11. Letno poročilo Medobčinskega redarstva za leto 2017.
12. Predlogi Komisije za mandatna vprašanja, volitve in imenovanja.
13. Premoženjskopravne zadeve:

- predlog Sklepa o spremembi Sklepa o določitvi najemnin v Občini Prevalje za leto 2018.

1. Pobude in vprašanja.
2. Razno.

Seje sta se udeležila župan dr. Matija TASIČ in podžupanja Margareta JUKIČ.

Seje so se udeležili člani občinskega sveta:

1. Zdravko FAJMUT,
2. Matej PEČNIK,
3. Ivan BACKOVIĆ,
4. Aleksander RISTIČ,
5. Vladimir PORI
6. Rafael ŠKUFCA,
7. Marija ŠUŠEL,
8. Štefan PERŠAK,
9. Hedvika GORENŠEK,
10. Bogdan PUPAVAC,
11. Aleksandra VESNICER,
12. dr. Karla ODER,
13. Stašo LODRANT,
14. Maks PUČELJ,
15. Andrej STERMEC.

Seje so se udeležili še :

1. Meta TASIČ BUKOVEC, direktorica JKP LOG d.o.o., k točki 4,
2. Sanja Godec, Biro Godec, k točki 5,
3. Jure Penec, predsednik NO, k točki 8,
4. Irena Došen, vodja Medobčinskega redarstva občin Mežiške doline, k točki 10,
5. Danilo VUTE, občinska uprava,
6. Emilija IVANČIČ, občinska uprava,
7. Bernarda GRADIŠNIK, občinska uprava,
8. Franc BREZNIK, občinska uprava.

Novinarji :

1. Alojz JAZBEC, Televizija Uršlja.

Opravičeno odsotni:

1. Bernard PAČNIK

## K tč. 1

**UGOTOVITEV SKLEPČNOSTI**

Na seji je bilo prisotnih 16 občinskih svetnikov.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

**Občinski svet Občine Prevalje ugotovi, da je 28. redna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 28. REDNE SEJE**

Župan pojasni, da se zaradi opravičene odsotnosti ravnateljice OŠ Franja Goloba iz dnevnega reda umakne točka št. 10 – Poročilo OŠ za leto 2017, ki bo obravnavana na naslednji seji. Predlaga tudi, da se zaradi povezanosti vsebine združita 5. in 6. točka dnevnega reda, nato pa se sprejmeta dva ločena sklepa. Na koncu še predlaga, da se zaradi zamude razlagalke k točki 4 dnevnega reda le – ta prestavi za združeno obravnavo točk št. 5 in 6.

Občinskemu svetu tako predlaga v sprejem spremenjen dnevni red, ki se glasi:

1. Ugotovitev sklepčnosti.

2. Potrditev dnevnega reda 28. redne seje.

3. Pregled in potrditev zapisnika 27. redne seje.

4. Predlog Odloka o pokopališkem redu na območju Občin Ravne na Koroškem in Prevalje – I. obravnava. in Predlog Odloka o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje – I. obravnava.

5. Predlog Sprememb in dopolnitev Odloka o občinskem podrobnem prostorskem načrtu »Račel - Log, območje F« – I. obravnava.

6. Zaključni račun proračuna Občine Prevalje za leto 2017.

8. Premoženjska bilanca Občine Prevalje na dan 31.12.2017.

9. Letno poročilo o delu Nadzornega odbora Občine Prevalje za leto 2017.

10. Letno poročilo Medobčinskega redarstva za leto 2017.

11. Predlogi Komisije za mandatna vprašanja, volitve in imenovanja.

12. Premoženjskopravne zadeve:

- predlog Sklepa o spremembi Sklepa o določitvi najemnin v Občini Prevalje za leto 2018.

13. Pobude in vprašanja.

14. Razno.

Župan poda točko v razpravo.

V razpravi je sodeloval Bogdan Pupavac.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP:**

1. Ugotovitev sklepčnosti.

2. Potrditev dnevnega reda 28. redne seje.

3. Pregled in potrditev zapisnika 27. redne seje.

4. Predlog Odloka o pokopališkem redu na območju Občin Ravne na Koroškem in Prevalje – I. obravnava. in Predlog Odloka o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje – I. obravnava.

5. Predlog Sprememb in dopolnitev Odloka o občinskem podrobnem prostorskem načrtu »Račel - Log, območje F« – I. obravnava.

6. Zaključni račun proračuna Občine Prevalje za leto 2017.

8. Premoženjska bilanca Občine Prevalje na dan 31.12.2017.

9. Letno poročilo o delu Nadzornega odbora Občine Prevalje za leto 2017.

10. Letno poročilo Medobčinskega redarstva za leto 2017.

11. Predlogi Komisije za mandatna vprašanja, volitve in imenovanja.

12. Premoženjskopravne zadeve:

- predlog Sklepa o spremembi Sklepa o določitvi najemnin v Občini Prevalje za leto 2018.

13. Pobude in vprašanja.

14. Razno.

**K tč. 3**

**Pregled in potrditev zapisnika 27. redne seje**

Župan poda točko v razpravo.

V razpravi je sodeloval Ivan Backović, ki je opozoril na slovnično napako v zapisniku 27. redne seje, in sicer v zapisu priimka Backović, pri točki 9 dnevnega reda.

V času glasovanja je bilo v dvorani 16 svetnikov.

S 16 glasovi za, 0 proti, so bili sprejeti

**SKLEP 28/1:**

**Občinski svet Občine Prevalje sprejme Zapisnik 27. redne seje Občinskega sveta Občine Prevalje s popravkom.**

***K tč. 4***

**Predlog Odloka o pokopališkem redu na območju Občin Ravne na Koroškem in Prevalje – I. obravnava. in Predlog Odloka o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje – I. obravnava**

Uvodno obrazložitev poda Meta Tasič Bukovec, direktorica JKP LOG d.o.o., ki pove, da so v skladu z novim Zakonom o pogrebni in pokopališki dejavnosti, ki je bil sprejet leta 2016 in začel veljati v lanskem letu bili sprejeti ustrezni podzakonski akti, na podlagi katerih sta bila pripravljena oba obravnavana odloka. Zakon je v osnovi razdelil dejavnost, ki jo je pred tem v celoti opravljala obvezna gospodarska javna služba. Zakon je dejavnost razdelil na tri dele, in sicer:

- na pokopališki red, ki ga mora urediti občina,

- del, ki zajema 24 urno dežurno službo, ki je obvezna javna gospodarska služba, urejena s strani občine, v skladu z Zakonom o javnih gospodarskih službah in

- tržni del, ki zajema prevoze pokojnih od pokopališča Barbara do krematorija, ureditev pokojnih, prodajo pogrebne opreme ipd.

Zakon je torej dal podlago za pripravo obeh predlogov odlokov.

Predlog Odloka o pokopališkem redu podrobno ureja pokopališko in pogrebno službo, določa površine kjer so pokopališča, način pokopov, način izvajanja pogrebne slovesnosti, storitve pokopališko pogrebnega moštva, obseg osnovnega pogreba, način in čas pokopa, način pokopa kadar je plačnik občina in možnosti pokopa izven pokopališča. Nenazadnje podaja tudi temelj 24 urni dežurni službi, ki pa je urejena v drugem predlogu odloka. Slednji zajema t.i. dežurstvo in sprejem pokojnikov in ureja prve prevoze, kar pomeni, da je ta služba obvezna in obsega prevoz pokojnika od mesta smrti do hladilnih prostorov. Odlok jasno določa tudi meje med službami, ki so obvezne in tiste, ki se lahko opravljajo na prostem trgu. Odlok omogoča tudi izjemo v primeru, da neko območje nima svoje mrliške vežice, v skladu s katero lahko pokojnik ostane do pogreba doma, pod pogojem, da v stanovanjskem objektu nista več kot dve gospodinjstvi.

Predsednik Odbora za komunalne zadeve in varstvo okolja, Matej Pečnik, pove, da je odbor obravnaval oba predlagana odloka v prvi obravnavi in se z njima strinja, saj sta posledica ureditve področja na podlagi sprejete zakonodaje. Doda pa, da odbor apelira na izvajalca, da bi nove cene storitev ostale v okviru sedanjih.

Predsednik Komisije za statut in pravna vprašanja, Aleksander Ristič, pove, da je komisija obravnavala oba predloga odloka v prvi obravnavi, ugotovila, da sta pripravljena v skladu z vsemi pravnimi akti, ter ju občinskemu svetu predlaga v obravnavo in sprejem. K predlogu Odloka o pokopališkem redu na območju Občin ravne na Koroškem in Prevalj v prvi obravnavi pa je sprejela nekaj dopolnitev, in sicer :

* V Odloku o pokopališkem redu na območju Občin Ravne na Koroškem in Prevalje se 4. člen spremeni tako, da se glasi: »Upravljavec pokopališča na območju Občin je Javno komunalno podjetje Log, d.o.o. (v nadaljevanju: upravljavec pokopališč).«;
* 7. odstavek 1. člena Odloka o pokopališkem redu na območju Občin Ravne na Koroškem in Prevalje se spremeni tako, da se omogoči pokop širšemu krogu oseb, pod pogojem, da kapacitete pokopališča to omogočajo.

Predsednik Odbora za gospodarske dejavnosti, Ivan Backović, pove, da je odbor zaradi smiselnosti obravnaval oba odloka skupaj in se v celoti strinja s predlaganima odlokoma.

Župan doda, da se Odloka sprejemata za območje Ravne – Prevalje, kar pomeni, da mora odloka v prvi obravnavi, v istem besedilu sprejeti tudi Občina Ravne na Koroškem, kar bo omogočalo nadaljevanje obravnavanja in sprejetje usklajenega besedila predlaganih odlokov.

Župan poda točko v razpravo.

Razprave k prvem predlogu odloka ni bilo.

V času glasovanja o prvem predlogu odloka je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 28/2:**

**Občinski svet Občine Prevalje sprejme Odlok o pokopališkem redu na območju občin Ravne na Koroškem in Prevalje v prvi obravnavi z naslednjimi dopolnitvami:**

**- V odloku o pokopališkem redu na območju Občin Ravne na Koroškem in Prevalje se 4. člen spremeni tako, da se glasi : »Upravljavec pokopališča na območju Občin je Javno komunalno podjetje Log, d.o.o ( v nadaljevanju: upravljavec pokopališč).«;**

**- 7. odstavek 1.člena Odloka o pokopališkem redu na območju Občin Ravne na Koroškem in Prevalje se spremeni tako, da se omogoči pokop širšemu krogu oseb, pod pogojem, da kapacitete pokopališča to omogočajo.**

Župan poda točko v razpravo.

Razprave k drugem predlogu odloka ni bilo.

V času glasovanja o drugem predlogu odloka je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 28/3:**

**Občinski svet Občine Prevalje sprejme Odlok o načinu opravljanja obvezne občinske gospodarske javne službe 24-urne dežurne pogrebne službe v Občini Ravne na Koroškem in Občini Prevalje v prvi obravnavi.**

***K tč. 5***

**Predlog Sprememb in dopolnitev Odloka o občinskem podrobnem prostorskem načrtu »Račel - Log, območje F« – I. obravnava**

Uvodno obrazložitev poda Sanja Godec, ki pove, da OPPN ureja spremembe in dopolnitve občinskega prostorskega načrta Račel - Log, območje F. Spremembe so načrtovane znotraj že urejenega območja in se nanašajo samo na posamične posege v prostor. Spremembe ne vplivajo na celovitost načrtovanih prostorskih ureditev ter rabo sosednjih zemljišč in objektov. Dejansko gre za spremembo oblike parcelne meje med gradbenimi parcelami, ki se tudi minimalno zmanjšajo zaradi načrtovanja dvojnega objekta, kar je mogoče tudi zaradi dobre regulacije reke Meže, ki več ne predstavlja nevarnosti za morebitne poplave na tem območju. Gospodarska javna infrastruktura na tem območju je že v celoti urejena in sprememb na tem področju ne bo.

Predsednik Odbora za komunalne zadeve in varstvo okolja, Matej Pečnik, pove, da je odbor predlog obravnaval in nanj ni imel nobenih pripomb.

Predsednik Komisije za statut in pravna vprašanja, Aleksander Ristič, pove, da je komisija obravnavala predlog Sprememb in dopolnitev Odloka o občinskem podrobnem prostorskem načrtu » Račel – Log, območje F«, ugotovila, da je pripravljen z vsemi pravnimi akti, ter ga občinskemu svetu predlaga v obravnavo in sprejem.

Hkrati pa predlaga, da Občinski svet v skladu z 6. odstavkom 83. člena Poslovnika Občinskega sveta prvo in drugo obravnavo predloga odloka združi in na isti seji opravi obe obravnavni, ker na predlog odloka v prvi obravnavi ni bilo bistvenih vsebinskih pripomb in bi besedilo predloga odloka v drugi obravnavi bilo enako besedilu predloga odloka v prvi obravnavi.

Župan poda točko v razpravo.

V razpravi prve obravnave je sodeloval Zdravko Fajmut.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet

**SKLEP 28/4:**

**Občinski svet Občine Prevalje sprejme Spremembe in dopolnitve občinskega podrobnega prostorskem načrta »Račel – Log, območje F (usklajen predlog) ter Odlok o spremembah in dopolnitvah občinskega podrobnega prostorskem načrta »Račel – Log, območje F«, v prvi obravnavi.**

Župan poda točko v razpravo.

Razprave v drugi obravnavi ni bilo.

V času glasovanja je bilo v dvorani 16 svetnikov.

S 16 glasovi za, 0 proti, so je bil sprejet

**SKLEP 28/5:**

**Občinski svet Občine Prevalje sprejme Spremembe in dopolnitve občinskega podrobnega prostorskem načrta »Račel – Log, območje F (usklajen predlog) ter Odlok o spremembah in dopolnitvah občinskega podrobnega prostorskem načrta »Račel – Log, območje F«.**

**Odlok se objavi v Uradnem glasilu slovenskih občin.**

***K tč. 6***

**Zaključni račun proračuna Občine Prevalje za leto 2017**

Uvodno obrazložitev poda Barbara Kričej, ki pove, da so strokovne službe do 28.2.2018 pripravile bilance za leto 2017 in jih oddale na Ajpes za Občino Prevalje in EZR Občine Prevalje. Do 31.3.2018 so pripravile tudi obrazložitve Zaključnega računa za leto 2017 in jih oddale na Ministrstvo za finance. Do 15. aprila 2018 pa je bil tudi skrajni rok, da gradivo za zaključni račun 2017 prejmejo še svetniki. Doda, da so bili vsi roki upoštevani.

Nadalje pojasni, da pripravljeno gradivo obsega: splošni del, posebni del, obrazložitev zaključnega proračuna, obrazce Ajpes za Občino Prevalje in EZR Občine Prevalje, sklep o prerazporeditvi sredstev, inventurni elaborat, projekte realizacije po PP in kontih, namenske prihodke ter poročilo o porabi sredstev rezerve. Celotna realizacija prihodkov je bila 7.012.438 EUR, kar predstavlja skoraj 90% realizacijo veljavnega proračuna, odhodki so bili realizirani v višini 7.137.447 EUR , kar predstavlja skoraj 86% realizacijo veljavnega proračuna. Razlika med prihodki in odhodki je primanjkljaj v višini 125.009,63 €, ki se v bilanci C Račun financiranja še zmanjša z odplačili dolga v letu 2017 v višini 229.004,40 EUR in poveča za najeti kredit pri Ministrstvu za gospodarski razvoj in tehnologijo v višini 109.886,00 EUR in skupno znaša rezultat vseh treh bilanc - 244.128,03 EUR. Pove, da je bi v letu 2017 izveden en rebalans proračuna, in sicer v mesecu septembru. Realizacija v % ni 100 %, tako na strani prihodkov kot na strani odhodkov, ker je bil v proračunu planiran velik projekt Odvajanje in čiščenje odpadne vode v porečju Meže v višini 2.700.186 EUR, ki pa se ni v celoti realiziral. Našteje še realizacijo večjih projektov v letu 2017, ki so: obnova LC Suhi vrh v znesku 172.499,85 EUR, sanacija plazov v znesku 595.149,66 EUR, ureditev prometnih povezav na podeželju Kot-Leše v znesku 102.726,39 EUR, obnova manjših asfaltnih odsekov –Prevalje v znesku 73.875,41 EUR, ureditev manjših asfaltnih odsekov – Holmec v znesku 84.007,45 EUR, razvoj in opremljanje poslovne cone Prevalje v znesku 1.363.452,67 EUR ter ureditev mestnih tržnic v MD v znesku 138.832,40 EUR. Na koncu pa še doda, da so na podlagi sklenjenih pogodb društvom in javnim zavodom nakazali sredstva v celoti ter, da so na dan 31. 12. 2017 bile poravnane vse zapadle obveznosti.

Sejo ob 17.15 uri zapusti občinski svetnik Rafael Škufca.

Predsednik Odbora za proračun in finance, Stašo Lodrant, pove, da se je odbor seznanil z zaključnim računom proračuna in ga podrobno obravnaval, ter ga soglasno potrdil in predlaga, da isto stori tudi občinski svet.

Župan poda točko v razpravo.

V razpravi je sodeloval Zdravko Fajmut.

V času glasovanja je bilo v dvorani 15 svetnikov.

S 15 glasovi za, 0 proti, je bil sprejet

**SKLEP 28/6:**

**Občinski svet Občine Prevalje sprejme Zaključni račun Proračuna Občine Prevalje za leto 2017, kakor izhaja iz priloge.**

**Zaključni račun se objavi v Uradnem glasilu slovenskih občin.**

***K tč. 7***

**Premoženjska bilanca Občine Prevalje na dan 31.12.2017**

Uvodno obrazložitev poda Barbara Kričej, ki pove, da morajo na podlagi 93. člena Zakona o javnih financah vsi neposredni in posredni uporabniki državnega proračuna pripraviti premoženjsko bilanco po stanju na dan 31.12.2017 in jo dostaviti na Ajpes. Pove, da je Premoženjska bilanca Občine Prevalje sestavljena iz naslednjih premoženjskih bilanc:

* premoženjske bilance proračuna Občine Prevalje,
* premoženjske bilance EZR Občine Prevalje,
* premoženjske bilance Osnovne šole Franja Goloba Prevalje, ki vključuje tudi enoto vrtca in
* delne premoženjske bilance Zdravstvenega doma Ravne na Koroškem.

Vrednost aktive je v primerjavi z lanskim letom višja za 831.318 EUR in znaša 30.828.622 EUR. Pove, da so na vrednost vplivale investicije kot so: razvoj in opremljanje poslovne cone Prevalje, obnova lokalne ceste Suhi vrh, ureditev prometnih povezav na podeželju, ureditev ceste Borovnica in ureditev mestnih tržnic v Mežiški dolini. Doda, da se je popravek vrednosti nepremičnin spremenil za amortizacijo Občine Prevalje in amortizacijo OŠ Prevalje, denarna sredstva pa so se povečala za 86.298 EUR.

Kratkoročne terjatve zajemajo depozitna sredstva pri bankah in terjatve do kupcev v državi. Izkazane so v skupni višini 1.514.864 EUR in sicer pri proračunu Občine Prevalje so terjatve knjižene v višini 1.433.538 EUR in terjatve Osnovne šole v višini 81.326 EUR, druge terjatve pa so se nominalno povečale za 133.632 EUR. Splošni sklad se je povečal za 4,35 % in znaša 27.322.590 EUR, dolgoročno prejeta posojila pri bankah pa so se zmanjšala za odplačila obrokov v letu 2017.

Na sejo se ob 17.22 uri vrne občinski svetnik Rafael Škufca.

Predsednik Odbora za proračun in finance, Stašo Lodrant, pove, da se je odbor tudi s premoženjsko bilanco dobro seznanil in pregledal, ter jo z enim vzdržanim glasom pri glasovanju o predlaganem sklepu na odboru, daje občinskemu svetu v obravnavo in sprejem.

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti in je bil sprejet naslednji

**SKLEP 28/7:**

**Občinski svet Občine Prevalje potrjuje premoženjsko bilanco Občine Prevalje na dan 31.12.2017.**

***K tč. 8***

**Letno poročilo o delu Nadzornega odbora Občine Prevalje za leto 2017**

Uvodno obrazložitev poda predsednik Nadzornega odbora Občine Prevalje, Jure Penec, ki se najprej opraviči članom Odbora za proračun in finance, ker se zaradi delovnih obveznosti ni mogel udeležiti njihove seje. Pove, da je Nadzorni odbor Občine Prevalje, kot vsako leto, pripravil poročilo, v katerem je kronološko navedel vsebino posameznih nadzorov izvedenih v letu 2017. Nadzor je obsegal nadzor na razpolaganjem s premoženjem občine, namensko in smotrno porabo občinskih sredstev ter finančno poslovanje občine, javnih zavodov in javnih podjetij. Vsi načrtovani nadzori so vsebovali nadzore nad zakonitostjo in pravilnostjo poslovanja vseh porabnikov proračunskih sredstev. V programu dela nadzornega odbora je bilu v letu 2017 načrtovanih 10 rednih in 2 izredni seji, izvedenih pa je bilo 11 sej. Po vseh dopolnitvah programa dela in prenosih nadzora iz leta 2016/2017, je nazorni odbor v lanskem letu izvedel in zaključil 17 nadzorov od skupno predvidenih 19. Dva nadzora pa sta bila zaradi dodatnega pridobivanja dokumentacije prenesena v programsko leto 2018.

V lanskem letu so bili zaključeni naslednji nadzori: nadzor nad prvo prijavo občine na razpis o belih lisah, nadzor nad zapiranjem odlagališča Lokovica, pregled Zaključnega računa za leto 2016, nadzor na transakcijami na vseh transakcijskih računih v izbranem obdobju v letu 2016, seznanitev z revizijo za leto 2016, nadzor nad upravljanjem s premoženjem občine, nadzor nad porabo proračunskih sredstev PGD Prevalje, KGZ Ravne na Koroškem, pokrajinskega muzeja, nadzor nad glasbeno šolo Ravne na Koroškem, kjer pa so prišli do ugotovitve, da le – ta ni dobila nobenih sredstev s strani Občine Prevalje, zato ni bilo zakonske podlage za nadzor. Opravili so tudi nadzor nad poslovanjem Zdravstvenega doma Ravne na Koroškem in nadzor nad poslovanjem reševalne postaje, ter izvedli nadzor nad izvajanjem poslovanja Zavoda za zdravstveno zavarovanje Ravne na Koroškem. Hkrati je nadzorni odbor opravil tudi nadzor nad prevozi šolski otrok in nadzor nad prodajo in nakupom nepremičnin v Občini Prevalje za leto 2016. Kot vsako leto pa so opravili tudi nadzor na namensko porabo sredstev podjetij JKP Log d.o.o. in KOCEROD. Nekatere nadzore, kot je nadzor nad subvencioniranjem društev in nadzor nad skupnim projektom čistilne naprave Ravne – Prevalje, pa so prenesli v letošnje leto.

Finančne posledice delovanja nadzornega odbora so se v letu 2017 vrednotile v skladu s pravnimi akti, ki urejajo to področje. Nadzorni odbor je v tam namen v letu 2017 porabil 8.558,18 EUR. Hkrati nadzorni odbor v letu 2017 ni imenoval nobene delovne skupine, ker zato ni bilo potrebe. Nadzorni odbor pri svojem delu ni imel nobenih težav pri pridobivanju dokumentacije s strani občinske uprave, razen pri dokumentaciji, ki se nanaša na projekt skupne čistilne naprave Ravne – Prevalje, ki pa ga občinska uprava zaradi prenove arhiva in digitalizacije ni uspela posredovati, hkrati pa se nadzor nad projektom izvaja že dlje časa in je od samega začetka projekta minilo že več kot 10 let in se je med tem že večkrat zamenjal tudi strokovni kader občinske uprave. Na koncu doda, da je bilo sodelovanje občinske uprave in nadzorovancev z nadzornim odborom korektno in brezhibno. Vsi zapisniki, ki vsebujejo podrobnejši opis nadzorov pa se nahajajo na spletni strani in arhivu Občine Prevalje.

Na koncu še doda, da je nadzorni odbor tekom mandata opravljal svoje delo korektno, strokovno in pri svojem delu poskušal biti karseda nepristranski.

Predsednik Odbora za proračun in finance, Stašo Lodrant, pove, da so člani odbora zaradi odsotnosti razlagalca na seji odbora poročilo obravnavali individualno in ga na koncu soglasno potrdili.

Župan poda točko v razpravo.

Razprave ni bilo.

V času glasovanja je bilo v dvorani 16 svetnikov.

S 16 glasovi za, 0 proti, je bil sprejet naslednji

**SKLEP 28/8:**

**Občinski svet Občine Prevalje se je seznanil s Poročilom o delu Nadzornega odbora Občine Prevalje za leto 2017.**

**K tč. 9**

**Letno poročilo Medobčinskega redarstva za leto 2017**

Uvodno obrazložitev poda Irena Došen, vodja Medobčinskega redarstva občin Mežiške doline, ki na kratko predstavi nekaj podatkov o delu Medobčinskega redarstva na območju občin Ravne – Prevalje – Črne – Mežica v letu 2017. Na celotnem območju je redarska služba obravnavala 436 primerov, od tega jih je bilo 24 na območju Občine Prevalje. Največ kršitev je bilo na področju mirujočega prometa, za tem pa sledijo ukrepi v skladu z Zakonom o zaščiti živali in prekrški na podlagi ostalih občinskih odlokov, ki urejajo različna področja. Pove, da je redarska služba dobro sodelovala s policijo, z agencijo za varnost in sodelovanje, z medobčinskim inšpektoratom in ostalimi občinskimi službami. V letu 2017 je bil uspešno izveden tudi razpis za novo zaposlitev dodatnega redarja, kar se precej pozna pri učinkovitosti v samih postopkih na terenu. Na koncu doda, da redarska služba trenutno uporablja službena vozila občinske uprave Občine Ravne na Koroškem, ki pa niso vedno na voljo, tako, da bi bilo za še večjo učinkovitost dela potrebno redarski službi zagotoviti ustrezno službeno vozilo s pogonom 4x4, kar bi omogočilo tudi lažji dostop do odročnejših krajev. S tem namenom apelira na občine ustanoviteljice, da razmislijo o nakupu avtomobila.

Predsednik Odbora za komunalne zadeve in varstvo okolja, Matej Pečnik, pove, da se je odbor seznanil s poročilom o delu Medobčinskega redarstva in izrazil zadovoljstvo, da so ob dodatnih zaposlitvah vidni tudi rezultati dela.

Predsednik Odbora za proračun in finance, Stašo Lodrant, pove, da je odbor soglasno potrdil letno poročilo medobčinskega redarstva.

Sejo ob 17.40 uri zapusti podžupanja Margareta Jukič.

Župan poda točko v razpravo.

V razpravi so sodelovali Aleksander Ristič, Zdravko Fajmut in Ivan Backović.

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP 28/9 :**

**Občinski svet Občine Prevalje se je seznanil z Letnim poročilom o delu Medobčinskega redarstva občin Mežiške doline za leto 2017.**

***K tč. 10***

**Predlogi Komisije za mandatna vprašanja, volitve in imenovanja**

**a. Mnenje k imenovanju direktorice Doma starejših na Fari**

Uvodno obrazložitev poda predsednik Komisije za mandatna vprašanja, volitve in imenovanja, Rafael Škufca, ki pove, da komisija predlaga sklep s katerim občinski svet daje pozitivno mnenje k imenovanju Stake Vauh, za direktorico Doma starejših Na Fari na Prevaljah.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov.

S 14 glasovi za, 1 vzdržan in 0 proti, je bil sprejet

**SKLEP 28/10 :**

**Občinski svet Občine Prevalje daje pozitivno mnenje k imenovanju Stanke Vauh, univ. dipl. prof., stanujoče Trg 1a, 2391 Prevalje, kot direktorice javnega zavoda Doma starejših na Fari na Prevaljah.**

**b. Priznanja in nagrade 2017**

Uvodno obrazložitev poda predsednik Komisije za mandatna vprašanja, volitve in imenovanja, Rafael Škufca, ki predlaga izvedbo ločenega glasovanja in sicer, posebej glasovanje za častnega občana, posebej glasovanje za nagrado Občine Prevalje, posebej glasovanje za vsa priznanja, posebej glasovanje za bronasto Sušnikovo priznanje in na koncu še posebej sklep za priznanje za šport, kakor je bilo glasovano tudi na sami seji komisije.

Župan poda predlog v razpravo, v kateri so sodelovali Zdravko Fajmut, Bogdan Pupavac in Rafel Škufca. Občinski svet se s predlogom predsednika komisije strinja in bo izvedel glasovanje posamezno za pet predlaganih sklepov.

Župan poda točko v obravnavo.

Občinski svetnik Rafael Škufca v obrazložitvi svojega glasu pove, da se bo vzdržal pri glasovanju o častnem občanu, za ostale predlagane sklepe pa bo glasoval za.

Občinski svetnik Bogdan Pupavac pove, da se bo pri glasovanju za zlato priznanje za šport vzdržal, kot je to storil že na odboru, pri ostalih sklepih pa bo glasoval za.

V času glasovanja je bilo v dvorani 15 svetnikov.

Z 10 glasovi za, 5 vzdržanih in 0 proti, je bil sprejet

**SKLEP 28/11:**

**Častni občan Občine Prevalje Jožko KERT:**

**za izjemen prispevek k razvoju kulture in ugledu občine Prevalje, za razcvet zborovstva in vsestranskega kulturnega bogastva v širšem koroškem in slovenskem okolju, za predanost in zvestobo domačemu kraju in ljudem.**

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP 28/12:**

**Nagrada Občine Prevalje za leto 2017 Župnijski Karitas Prevalje:**

**za 20-letno izjemno dobro organizirano humanitarno delovanje v občini, za njihovo delovanje na različnih področjih, kjer s prostovoljnim delom nudijo pomoč številnim posameznikom in družinam v stiski. Nesebično pomagajo reševati hude stiske občanov in jim pripomorejo do kvalitetnejšega življenja.**

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP 28/13:**

**Priznanje Občine Prevalje za leto 2017 Domu starejših na Fari:**

**Dom starejših Na Fari Prevalje prejme priznanje za izjemno uspešno delo, za strokovno rast ter povezanost in odprtost v okolje, nenehni skrbi za zadovoljstvo uporabnikov in upoštevanje različnosti stanovalcev in njihovega človeškega dostojanstva.**

**Priznanje Občine Prevalje za leto 2017 Turističnemu društvu Poljana:**

**za 20-letno skrbno in ustvarjalno delo pri razvoju in varovanju naravne in kulturne dediščine na Poljani, za razvoj kulturnega turizma in rasti okolja, ki s številnimi prireditvami sega v širši koroški in čezmejni prostor.**

**Priznanje Občine Prevalje za leto 2017 Jožetu Mercu:**

**za dobro gospodarjenje in vzdrževanje tradicije doma na Uršlji, ki so ga z raznimi vsebinami znali približati ljudem, za ohranjanje naravne in kulturne dediščine in privabljanje mladih planincev.**

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP 28/14:**

**Bronasto Sušnikovo priznanje za leto 2017 Danici Miler:**

**za izjemno predano in nesebično delo na kulturnem in družbenem področju v Šentanelu, za ohranjanje kulturne dediščine, za kulturno rast in povezanost okolja.**

V času glasovanja je bilo v dvorani 15 svetnikov.

S 14 glasovi za, 1 vzdržan in 0 proti, je bil sprejet

**SKLEP 28/15:**

**Zlato priznanje za šport za leto 2017 Bogdanu Pupavcu:**

**Bogdan Pupavac je predan športu, predvsem odbojki. Nekoč je bil aktiven igralec, pozneje kot trener številnih uspešnih odbojkarskih ekip, ki so pod njegovim vodstvom osvajala visoka mesta tudi na državni ravni. Sodeluje pri organizaciji športa v občini in skrbi za športno infrastrukturo.**

**K tč. 11**

**PREMOŽENJSKO PRAVNA ZADEVE:**

**-PREDLOG SKLEPA O SPREMEMBI SKLEPA O DLOČITVI NAJEMNIN V OBČINI PREVALJE ZA LETO 2018**

Uvodno obrazložitev poda Emilija Ivančič, ki pove, da je občinska uprava pripravila spremembe sklepa o določitvi najemnin v delu, ki se nanaša na določitev najemnin za najem prodajnega prostora izven hišic na tržnici. Prejšnji dnevni najem, ki je znašal 2 EUR na prodajni meter površine, po spremembi znaša 5 EUR na dan za celotni prodajni prostor.

Na novo se je v naravi tudi opredelil sam prostor, kjer se lahko prodaja vrši. Izven tega območja pa prodaja ni dovoljena. Na koncu doda, da se s tem predlogom odpravljajo nesorazmerja, ki so bila določena s prejšnjim sklepom.

Predsednik Odbora za gospodarske dejavnosti, Ivan Backović, pove, da je odbor soglasno podprl predlagane spremembe, saj je na podlagi prakse bilo ugotovljeno, da je predlagana cena bolj smiselna.

Predsednik Odbora za komunalne zadeve in varstvo okolja, Matej Pečnik, pove, da se tako njemu kot odboru zdi, da je nova predlagana cena za koristnike bolj smiselna in pravičnejša, zato so predlog soglasno podprli.

Predsednik Odbora za proračun in finance, Stašo Lodrant, pove, da je sprememba cene smiselna, zato je odbor predlog soglasno sprejel.

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov.

S 15 glasovi za in 0 proti, je bil sprejet

**SKLEP 28/16:**

**Občinski svet Občine Prevalje sprejme Sklep o spremembi Sklepa o določitvi najemnin v Občini Prevalje za leto 2018.**

**Sklep se objavi v Uradnem glasilu slovenskih občin.**

**K tč. 12**

**POBUDE IN VPRAŠANJA**

Občinski svetnik Zdravko Fajmut je podal naslednjo:

POBUDO: 1.) Izpostavi problematiko prevoza težkega tovora po gozdnih cestah, predvsem v času spravila lesa. Tovornjaki, ki so prekomerno naloženi uničujejo gozdne ceste, ki so že tako v slabem stanju zaradi vremenskih razmer, zato predlaga, da bi občinski svet lahko sprejel sklep, s katerim bi se določila maksimalna teža oziroma določilne najvišje dovoljene osne obremenitve za tovornjake. Hkrati predlaga, da se poostri nadzor in začnejo izrekate sankcije za vožnjo prekomerno natovorjenih tovornjakov po teh cestah.

Župan doda, da je to zelo smiseln predlog, saj se v praksi dogaja celo to, da vozniki po gozdnih cestah vozijo pretežak tovor, ki ga potem, preden zapeljejo na lokalno cesto preložijo, tako da ne presegajo maksimalne teže, v primeru, da bi jih ustavili policisti, ki izvajajo nadzor s tehtanjem.

POBUDO: 2.) Znova poziva Gozdno gospodarstvo naj očisti vse kanale in vodotoke, ki so zamašeni od ostankov vejevja po spravljanju lesa. Vodotoki so zamašeni in ob prvem večjem deževju bodo začeli poplavljati, kar bo uničevalo lokalne ceste. Hkrati doda, da si naj Gozdno gospodarstvo zagotovi neko stalno mesto za prekladanje lesa, saj trenutno to počnejo brez nadzora in za sabo puščajo vso umazanijo, ki se potem nahaja na cestah.

Občinski svetnik Maks Pučelj je podal naslednjo:

POBUDO: 1.) Pove, da je nujno potrebno odstraniti ovire na pešpoti proti Holmcu in doda, da so tudi talne oznake potrebne beljenja, saj so že zelo slabo vidne.

POBUDO: 2.) Pove, da je potrebno pri športnem igrišču na Holmcu čimprej sanirati oziroma zaliti razpoke med starim in novim delom igrišča, saj bodo razpoke zaradi vode vedno večje in bodo stroški kasnejše sanacije neprimerno večji kot bi bili sedaj ob zalitju teh razpok.

Občinski svetnik Ivan Backović je podal naslednjo:

POBUDO: 1.) Naveže se na predhodnika, ki je izpostavil problematiko v povezavi z uničevanjem cest kot posledica spravila oziroma prevoza lesa tovornjakov. Predlaga, da se pri pripravi omejitev točno opredeli komu je dovoljeno prevažati les in kakšne pogoje mora prevoznik izpolnjevati, kot to določa na državi ravni zakon, ki ureja to področje.

POBUDO: 2.) Poziva pristojne službe, da na območju Občine Prevalje preverijo kakšno je stanje cest po končani zimi in da se zakrpajo luknje kjer so nastale.

Občinski svetnik Aleksander Ristič je podal naslednjo:

POBUDO: 1.) Pove, da je kot svetnik zadnje čase zelo zaskrbljen glede stanovanjske problematike v Občini Prevalje. Navede dva konkretna primera, v katerih osebam grozi, da bodo v kratkem ostale brez strehe nad glavo. Zato poziva pristojne službe, da aktivno pristopijo k reševanju stanovanjske problematike, tudi v skladu s programom spodbujanja stanovanjske politike v Občini Prevalje in doda, da bi bilo smiselno razmisliti o novih neprofitnih stanovanjih, bodisi v obliki novogradnje ali pa z nakupi starih stanovanj.

Občinski svetnik Andrej Stermec je podal naslednjo:

POBUDO: 1.) Seznani in povabi vse občane in svetnike, k uporabi sistema brezplačne izposoje električnih koles, ki je začel delovati pred dnevi v Občini Prevalje. Doda, da je vzpostavljena tudi možnost medobčinske izposoje električnih koles z občino Ravne na Koroškem, kar je pokazatelj dobrega sodelovanja med občinama.

Občinska svetnica Marija Šušel je podala naslednje:

VPRAŠANJE: 1.) Pove, da so se nanjo obrnili občani glede poslovnega časa krajevnega urada Prevalje. Večkrat se zgodi, da je ob kljub že tako okrnjenem poslovnem času, uslužbenka včasih odsotna, občani pa vseeno potrebujejo storitve. Zato predlaga, da bi se zagotovilo nadomeščanje v primeru odsotnosti.

Župan pojasni, da je Občina Prevalje, kot ločena enota od krajevnega urada, že večkrat apelirala na to problematiko poslovnega časa in vse kar lahko naredi občina je, da apelira na upravno enoto, da le – ta zagotovi nadomeščanje.

Občinski svetnik Štefan Peršak je podal naslednjo:

ZHAVALO: 1.) Izreče zahvalo pristojnim službam, ki so v preteklih dneh s pločnikov in cest temeljito očistili pesek, ki je ostal kot posledica posipanja v času zime.

POBUDO: 1.) Poudari, da so ceste po končani zimi že zelo luknjaste in bi bilo prav, da se dobro sanirajo in ne samo na hitro zakrpajo z eno lopato novega asfalta. Kar se tiče makadamskih cest, pa je potrebno dodobra očistiti jaške in propuste, saj bi lahko nastali hudi problemi ob prvem večjem dežju, ko voda ne bi mogla normalno odtekati.

POBUDO: 1.) Opozori, da so zastave, ki visijo na Poljani pri spomeniku padlih borcev in pri baru Kocka, že zelo načete in povsem razcefrane. Predlaga, da se jih čimprej zamenja.

Tajnik Danilo Vute pojasni, da so zastave že naročene in bodo v prihodnjih dneh ustrezno zamenjane.

Občinska svetnica Hedvika Gorenšek je podala naslednjo:

POBUDO: 1.) Naveže se na predhodnike in vsekakor podpira pobudo za sprejetje omejitev osne obremenitve tovornjakov, saj so ceste že tako slabe in se bodo brez regulacije samo še poslabševale.

POBUDO: 2.) Pove, da sama ni opazila nikakršnih sanacij dotrajanih cest, udarnih jam in razpok na Lešah, ki bi bile nujno potrebne po letošnji zimi. Prav tako s cest na Lešah ni bil odstranjen pesek, kar je lahko zelo nevarno ob začetku nove motoristične sezone. Čudi jo, da je potrebno o teh rečeh s strani krajevne skupnosti vsako leto znova opominjati in opozarjati pristojne službe na občini, da le – te odpravijo te stvari, kar bi moralo biti samoumevno.

Župan pojasni, da se še vedno opravljalo dela na glavni cesti in hkrati še vedno ni spravljen ves les od vetroloma in bi bilo nesmiselno sedaj čistiti cesto in sanirati manjše luknje. Takoj, ko bodo omenjena dela zaključena se bo poskrbelo, da bo stanje takšno kot mora biti.

VPRAŠANJE: 1.) Pove, da zbor krajanov, ki je potekal na Lešah, pričakuje odgovore na vprašanja, ki jih je zastavil občinski upravi ter, da bo v primeru, da jih ne bi dobili, na občinskem svetu podrobneje seznanila svetnike s problematiko.

VPRAŠANJE: 2.) Zanima jo ali je možnost položitve optičnega kabla do OŠ Franja Goloba, saj bi bilo smiselno to storiti sedaj, ko se ravno opravljalo dela rekonstrukcije ceste od krožišča do krožišča.

Župan pove, da občina lahko preveri to možnost, ampak poudari, da izkop do šole v tem projektu ni predviden.

Občinski svetnik Bogdan Pupavac je podal naslednjo:

POBUDO: 1.) Izpostavi problematiko pri blokih na naslovu Trg 3a, 3b in 3c. Na teh območjih je ELEKTRO CELJE d.d. pred kratkim zaključil z deli in ni vzpostavil prvotnega stanja. Doda, da je že na odboru za KCG pozval, da se od podjetja zahteva vzpostavitev prvotnega stanja. Na terenu so poleg peska ostali večji kamni, ki predstavljajo tudi oviro pri košnji trave in želi, da se to odpravi.

Župan pojasni, da ima ELEKTRO CELJE d.d. ogromno težav po celotni trasi in pove, da jih bo občina pozvala k ureditvi stanja na terenu.

POBUDO: 2.) Apelira na pristojne, da se pozanimajo kam bodo obrnjeni vsi filtri in klimatske naprave na novi tovarni LEK-a, saj so stanovalci zaskrbljeni, da bi le – ti bili obrnjeni proti stanovanjskim blokom in hišam, ne pa proti reki Meži in gozdu

Občinski svetnik Matej Pečnik je podal naslednjo:

POBUDO: 1.) Poziva župana in občinsko upravo, da še dodatno pritisnejo na državo, glede rekonstrukcije ceste Prevalje – Poljana, saj vsa stvar traja že enostavno predolgo, kar je odraz mačehovskega odnosa državne oblasti do Občine Prevalje in ostalih obrobnih občin.

Župan doda, da je bil pred kratkim na sestanku na Direkciji za ceste, kjer je dobil informacije, da se stvari končno odvijajo kot se morajo. Dela na cesti od krožišča do krožišča so v polnem teku. Za cesto od krožišča pri Šparu do Štoparja so bili predstavniki občinske uprave že na terenu skupaj s predstavniki DRS-ija in so popisali vse probleme, do katerih bi lahko prišlo na terenu pri izvajanju del. Za cesto od Štoparja do Poljane, kjer je prevideno tudi krožišče pa je že izdelana projektna naloga in zadeve tečejo. Doda še, da je za rekonstrukcijo ceste od krožišča do krožišča trajalo 10 let od podpisa sporazuma pa do začetka del ter upa, da bo sedaj, ko je na voljo več sredstev za obnovo državnih cest šlo hitreje. Na koncu še pojasni, da se je v tem tednu udeležil sestanka na temo dolinske kolesarske povezave Mežica – Prevalje – Ravne na Koroškem, ki bo povezovala vse tri občine.

**K tč. 13**

**RAZNO**

Razprave ni bilo.

Seja je bila zaključena ob 18.30 uri.

Zapisal: Župan

Franc BREZNIK dr. Matija TASIČ

**POROČILO O IZVRŠITVI SKLEPOV**

Sklep k tč. 1 – Izvršen na seji.

Sklep k tč. 2 – Izvršen na seji.

Sklep 28/1 k tč. 3 – Izvršen na seji, zapisnik je odložen v zbirko listin in posredovan v objavo na spletu.

Sklep 28/2 k tč. 4 – Izvršen na seji.

Sklep 28/3 k tč. 4 – Izvršen na seji.

Sklep 28/4 k tč. 5 – Izvršen na seji.

Sklep 28/5 k tč. 5 – Izvršen na seji. Sklep objavljen v Uradnem glasilu slovenskih občin.

Sklep 28/6 k tč. 6 - Izvršen na seji. Sklep objavljen v Uradnem glasilu slovenskih občin.

Sklep 28/7 k tč. 7 – Izvršen na seji.

Sklep 28/8 tč. 8 – Izvršen na seji.

Sklep 28/9 k tč. 9 – Izvršen na seji.

Sklep 28/10 k tč. 10 – Izvršen na seji.

Sklep 28/11 k tč. 10 – Izvršen na seji.

Sklep 28/12 k tč. 10 – Izvršen na seji.

Sklep 28/13 k tč. 10 – Izvršen na seji.

Sklep 28/14 k tč. 10 – Izvršen na seji.

Sklep 28/15 k tč. 10 – Izvršen na seji.